РЕГЛАМЕНТ (ЕО) № 114/2008 НА КОМИСИЯТА
от 6 февруари 2008 година
за изменение на Регламент (ЕО) № 883/2006 относно формулиране на подробни правила за прилагане на Регламент (ЕО) № 1290/2005 на Съвета по отношение воденето на счетоводство от агенциите платци, декларациите за разходи и приходи и условията за възстановяване на разходите по линия на Европейския фонд за гарантиране на земеделието (ЕФГЗ) и Европейския земеделски фонд за развитие на селските райони (ЕЗФРСР)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (1), и по-специално член 42, параграф 7 от него,
като има предвид, че:
(1)
Член 16, параграф 2, трета алинея от Регламент (ЕО) № 883/2006 на Комисията (2) предвижда разходите, извършени предварително от държавите-членки на тяхна собствена отговорност преди приемането на програмите за развитие на селските райони за периода 2007-2013 г., да се декларират пред Комисията общо в първата декларация за разходи, подадена след приемане на програмите. Това правило е предвидено за програмите, които не са били одобрени към 31 март 2007 г.
(2)
Член 23 от Регламент (ЕО) № 1290/2005 предвижда, че бюджетните ангажименти на Общността, свързани с програмите за развитие на селските райони, се изпълняват на годишни вноски и че за всяка програма бюджетният ангажимент за първата вноска е след приемането на програмата от Комисията.
(3)
По силата на член 9, параграф 1, втора алинея от Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3) кредитите, останали неизползвани в края на финансовата година, могат да бъдат пренесени за следващата финансова година при ограничението пренасянето да е само за нея, с решение на Комисията, взето най-късно до 15 февруари.
(4)
Предвид тази рамка и наличните за 2007 г. кредити значителен брой от програмите ще може да бъде одобрен едва след пренасянето на неизползваните през тази финансова година кредити. Изглежда, че в резултат на това за 2007 г. като първа година от периода на провеждането на програмите една част от извършените предварителни плащания от държавите-членки няма да бъде предмет на декларация за разходи преди датата 31 януари 2008 г., посочена в член 16, параграф 2, буква г) от Регламент (ЕО) № 883/2006.
(5)
За улесняване на финансовото управление на програмите за развитие на селските райони и за да не се удължава срокът за възстановяване на разходите на държавите-членки, следва да се определи нов срок, който, чрез дерогация от член 16, параграф 2, първа алинея от Регламент (ЕО) № 883/2006, да позволи на държавите-членки да съставят специална допълнителна декларация за разходите за предварителни плащания, които са извършили по приетите от Комисията програми между датата на решението на Комисията за пренасяне на кредитите от 2007 г. и 29 февруари 2008 г.
(6)
Регламент (ЕО) № 883/2006 следва да бъде съответно изменен.
(7)
Мерките, предвидени в настоящия регламент, са в съответствие със становището на Комитета по земеделските фондове,
ПРИЕ НАСТОЯЩИЯ РЕГЛАМЕНТ:
Член 1
В член 16, параграф 2 от Регламент (ЕО) № 883/2006 трета алинея се заменя със следното:
„Ако обаче дадена програма за развитие на селските райони не е одобрена от Комисията до 31 март 2007 г., разходите, направени от агенцията платец на нейна собствена отговорност през периодите преди приемането на тази програма, се обявяват пред Комисията общо в първата декларация за разходи, подадена след приемането на програмата. Освен това, чрез дерогация от първата алинея, за програмите за развитие на селските райони, одобрени от Комисията между 15 октомври и 12 декември 2007 г., разходите, предварително направени от агенциите платци до 15 октомври 2007 г. включително, са предмет на специална декларация за разходите най-късно до 12 декември 2007 г., а за програмите за развитие на селските райони, одобрени от Комисията между датата на решението на Комисията за пренасяне на неизползваните през 2007 г. кредити, взето в съответствие с член 9, параграф 1, втора алинея от Регламент (ЕО, Евратом) № 1605/2002, и 29 февруари 2008 г., извършените предварително разходи от агенциите платци до 31 декември 2007 г., включително, са предмет на специална декларация за разходите най-късно до 29 февруари 2008 г.“
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 февруари 2008 година.